﻿ 'नाथन लॉयन अच्छे गेंदबाज लेकिन उनका एक्शन कॉपी करना बेवकूफी होगी' | CricketCountry.com हिन्दी
भारतीय स्पिन गेंदबाज रविचंद्रन अश्विन ने कहा कि वो नाथन लॉयन की गेंदबाजी के वीडियो देखते हैं।
| Updated : November 30, 2018 3:22 PM IST
भारतीय टीम के सीनियर गेंदबाज रविचंद्रन अश्विन जानते हैं कि ऑस्ट्रेलिया की सपाट पिचों पर स्पिन गेंदबाजों को खास मदद नहीं मिलने वाली है। ऐसे में वो इन उछाल भरी पिचों पर लंबे समय से स्पिन गेंदबाजी करा रहे नाथन लॉयन के वीडियोज की मदद ले रहे हैं। क्रिकेट ऑस्ट्रेलिया इलेवन के खिलाफ अभ्यास मैच के तीसरे दिन का खेल खत्म होने के बाद मीडिया से रूबरू हुए अश्विन ने कहा कि वो लॉयन के वीडियोज देखते रहते हैं लेकिन उनके एक्शन की हूबहू नकल करना बेवकूफी होगी।
अश्विन ने कहा, “किसी भी गेंदबाज का एक्शन कॉपी करना बहुत मुश्किल है। हम यहां एक्शन और बॉयोमेकेनिक्स की बात कर रहे हैं और जब लोग ऐसा कहते हैं अरे, ये तो ओवरस्पिन है और साइडस्पिन है तो ये बचकाना लगता है। आपको अपनी ताकत के साथ बने रहना होगा। आप इशांत शर्मा से नहीं कहोगे कि वर्नान फिलेंडर की तरह गेंदबाजी करने। ऐसा नहीं होने वाला।”
भारतीय स्पिन गेंदबाज ने आगे कहा, “आपको अपनी ताकत पर विश्वास करना होगा। इसने मुझे टेस्ट करियर में 350 के करीब विकेट दिलाए हैं। उसकी ताकत ने उसे 300 विकेट दिलाए हैं। ये जरूरी है कि हम उसी रास्ते पर आगे बढ़े और नई चीजें भी सीखते रहें।”
ऑस्ट्रेलियाई गेंदबाज नाथन लॉयन के बारे में बात करते हुए अश्विन ने कहा, “हम दोनों ने अपना टेस्ट करियर एक ही समय पर शुरू किया इसलिए एक दूसरे के लिए बराबर का सम्मान हमारे बीच में है। मुझे लगता है कि पिछले कुछ सालों में उसने बेहद अच्छा प्रदर्शन किया है और वो अच्छी गेंदबाजी कर रहा है, गेंद भी अच्छी आ रही है। मैं उससे क्या सीख सकता हूं? शायद केवल इतना कि सही स्पॉट पर गेंद डालूं और जैसे जैसे सीरीज आगे बढ़ती है अच्छी प्रतिद्वंदिता की उम्मीद करूं।”
First Published on November 30, 2018 3:22 PM IST
Last updated on November 30, 2018 3:22 PM IST
india tour of australia 2018 India vs Australia Nathan Lyon RAVICHANDRAN ASHWIN
घरेलू सीरीज में कहर बरपा सकते हैं ऑस्ट्रेलियाई गेंदबाज: इयान चैपल